text: Regn i Tønder - vådere bliver det ikke
  18 oktober 2019 kl. 11.44
  På halvanden måned er der faldet over 330 millimeter i Tønder Kommune 
  
  Hvis du synes, der er faldet meget regn den seneste halvanden måned, så har du helt ret – specielt hvis du bor i sydligste del af Jylland.
  - Vi er halvvejs igennem efteråret, og Syd- og Sønderjylland har fået over den normale mængde efterårsnedbør, siger Anders Brandt fra TV 2 Vejret.
  Så meget regn er der faldet i alle kommuner i Syd- og Sønderjylland i september og oktober
  Vejen: 317 millimeterVejle: 273 millimeterVarde: 288 millimeterTønder: 331 millimeterSønderborg: 230 millimeterKolding: 274 millimeterHorsens: 228 millimeterHedensted: 236 millimeterHaderslev: 297 millimeterFredericia: 240 millimeterFanø: 292 millimeterEsbjerg: 319 millimeterBillund: 286 millimeterAabenraa: 297 millimeter Kilde: TV 2 Vejret
  I september måned og oktober indtil i dag er der på landsplan faldet 214,6 millimeter regn, hvilket er 58 millimeter mere end normalen for de to måneder til sammen.
  I Tønder er der faldet endnu mere regn. Her faldt der i september 205,3 millimeter nedbør, mens der i oktober er faldet 126,3 millimeter nedbør indtil videre. Det er over dobbelt så meget, som der normalt falder på landsplan i samme periode.
  Vi betaler prisen for efterårsvarme
  En del af forklaringen på den rekordstore mængde nedbør, skal man finde nord og syd for Danmarks grænser. Danmark ligger lige for tiden i et meteorologisk smørhul.
  - Det er ved at blive vinter og koldt nord på, mens det lige nu er uforholdsmæssigt varmt over Middelhavet, det er en meget stor kontrast, og der ligger vi lige midt imellem. Vi har oplevet flere gange de seneste syv dage, at vi får varme efterårsdag med temperaturer op til 17-18 grader, fordi vi får et pust med varm luft sydfra, men vi betaler prisen bagefter når regnen kommer, siger Anders Brandt.
  Artiklen er opdateret med nedbørstal for alle kommuner.
  